### Beslutning

Fremsendes til Magistratsafdelingen for Børn og Unge med henblik på udarbejdelse af en indstilling, jf. byrådets vedtagelse i mødet den 3. februar 2021 om magistratsbehandling af forslaget.

Sagen bedes tilbagesendt byrådet via Magistraten.

Beslutningsforslag fra S

Baggrund:

Janni Johansen konsekvenser ses og mærkes i alle dele af samfundet. Men børn og unge er blandt de grupper, hvor de – nødvendige – restriktioner kan have særligt hårde konsekvenser ift. både trivsel og læring. Imens nogle har succes med at omstille sig, sakker andre børn og unge desværre bagud. Det kommer også til udtryk i en rundspørge af Danmarks Radio, hvor 138 ledere fortæller, at sårbare børn deltager mindre i skoledagen pga. de omstændigheder coronapandemien bærer med sig. Også formanden for skolelederforeningen i [adresse], Maya Christoffersen, påpeger, at der i perioden med restriktioner har været udfordringer med at afkode mulig mistrivsel hos børnene, da den fysiske kontakt mellem lærer og elever har været reduceret. Konsekvenserne af coronapandemien mærkes også på antallet af sager som Aarhus Kommunes tvangsfjernelsesudvalg har behandlet – her har man modtaget særligt mange henvendelser i 2020 sammenlignet med 2019. Dog forventes antallet at være endnu højere, eftersom færre underretninger når frem til udvalget, da børnene ikke i samme grad færdes med deres nærmeste kontaktperson fra deres institutioner.

Det er en bekymrende udvikling, som vi i Socialdemokratiet ser med stor alvor på, og som vi gerne vil sætte ind overfor. I forvejen har Socialdemokratiet med glæde stemt for en corona-trivselspakke på 9 mio., der bl.a. skal afbøde mistrivsel og ensomhed hos børn og unge. Socialdemokratiet ønsker også i tiden efter coronavirus at forebygge de kort- og langtidsfølgevirkninger, som flere eksperter forventer at se i kølvandet på coronapandemien, og således hjælpe kommunens børn og unge, så deres trivsel højnes og tabt læring kan indhentes.

Forslag

Det foreslås:

1. At MBU igangsætter en vurdering af, hvad der er gået tabt mht. børn og unges trivsel og læring på baggrund af coronapandemiens konsekvenser. Dette med ekstraordinært fokus på sårbare børn, unge og ny udsathed.
2. At MBU undersøger og forbereder indsatser til at højne trivsel og læring, som kan iværksættes, når coronarestriktionerne lempes og hverdagen bliver mere ’normal’. Dette med ekstraordinært fokus på sårbare børn, unge og ny udsathed.

Ovenstående ad-punkter må gerne gennemføres med inddragelse af relevante magistratsafdelinger.

På vegne af Socialdemokratiet i [adresse]

Georg Eriksen, Politisk ordfører og næstformand børn og unge-udvalget (S)

Maiken Simonsen, forkvinde børn og unge-udvalget (S)

Marianne Rasmussen, Formand for tvangsfjernelsesudvalget (S)

### Sagens forløb

03-02-2021 Aarhus Byråd

Fremsendes til Magistratsafdelingen for Børn og Unge med henblik på udarbejdelse af en indstilling, jf. byrådets vedtagelse i mødet den 3. februar 2021 om magistratsbehandling af forslaget.

Sagen bedes tilbagesendt byrådet via Magistraten.